**Ironman Triathlon** je jedným zo série pretekov v triatlone na dlhé trate, ktoré organizuje World Triathlon Corporation (WTC). Pozostáva z plávania (3,9 kilometra), jazdy na bicykli (180,2 kilometrov) a maratónu (42,2 kilometra). Celková dĺžka trasy je teda 226,3 kilometra. Ironman triatlon je všeobecne považovaný za jednu z najťažších jednodňových športových udalostí na svete.

Časové limity
-------------

Väčšina podujatí Ironman má na dokončenie pretekov časový limit 16 alebo 17 hodín, v závislosti od trate. Preteky zvyčajne začínajú o siedmej hodine ráno.

Hraničný čas na dokončenie plávania je 2 hodiny a 20 minút.

Hraničný čas na dokončenie jazdy na bicykli sa pohybuje od 10 hodín do 10 hodín a 30 minút od momentu kedy účastník začal plávať. To znamená, že ak je limit na dokončenie jazdy na bicykli 10 hodín a účastník zaplával 3,9 kilometra za jednu hodinu má na dokončenie jazdy na bicykli 9 hodín. Ak plávanie dokončil za dve hodiny má na dokončenie jazdy na bicykli 8 hodín.

Hraničný čas na dokončenie maratónu sa pohybuje od 16 do 17 hodín od momentu kedy účastník začal plávať. Každý účastník, ktorý dokončí triatlon v rámci týchto časových obmedzení, je označený za Ironmana.

Existujú aj iné preteky, ktoré majú rovnakú vzdialenosť ako triatlon Ironman, ale nie sú vyrábané, vlastnené ani licencované WTC. Patrí medzi ne napríklad Challenge Roth alebo Norseman Triathlon. Ale ani tie za oficiálnym Ironman Triathlonom v kvalite a popularite nezaostávajú. V roku 2023 bolo všetkých 3500 miest pre jednotlivcov a 650 miest pre štafetárov na Challenge Roth vypredaných za 40 sekúnd.

História
--------

Myšlienka pôvodného triatlonu Ironman vznikla počas slávnostného odovzdávania cien za obvodovú štafetu Oʻahu v roku 1977. Medzi účastníkmi boli zástupcovia Mid-Pacific Road Runners aj Waikiki Swim Club, ktorých členovia sa dlho dohadovali, ktorí športovci sú viac fyzický zdatní, či bežci alebo plavci. Veliteľ amerického námorníctva John Collins pri tejto príležitosti poukázal na to, že nedávny článok v časopise *Sports Illustrated* deklaroval, že belgický cyklista Eddy Merckx mal najvyššiu zaznamenanú „VO2 max" zo všetkých atlétov, aké boli kedy namerané, takže cyklisti boli možno viac fit ako ktokoľvek iný. Collins a jeho manželka Judy Collins sa zúčastnili triatlonov organizovaných v rokoch 1974 a 1975 San Diego Track Club v okolí Mission Bay v Kalifornii, ako aj Optimist Sports Fiesta Triathlon v roku 1975 v Coronado v Kalifornii.

Množstvo ďalších prítomných vojenských atlétov tiež poznalo preteky v San Diegu, takže pochopili tento koncept, keď Collins navrhol, že debata by sa mala vyriešiť pretekom spájajúcim tri existujúce súťaže na dlhé trate, ktoré už na ostrove sú: Plávanie vo vode (3.9 km), cyklistické preteky Okolo Oahu (185 km) a Honoluluský maratón (42,195 km).

Pred pretekaním dostal každý športovec tri hárky papiera so zoznamom niekoľkých pravidiel a popisom trate. Na poslednej strane bolo ručne napísané toto nabádanie: „*Zaplávajte 2,4 míle! Zabicyklujte 112 míľ! Bežte 26,2 míľ! Chváľte sa do konca života!*" dnes je to registrovaná ochranná známka.

„*Kto skončí prvý, budeme ho volať Iron Man.*" dodal Collins. Každý z pretekárov mal svoj podporný tím, ktorý ho zásoboval vodou, jedlom a povzbudzovaním počas podujatia. Z pätnástich mužov, ktorí vyštartovali skoro ráno 18. februára 1978, dvanásť dokončilo preteky. Gordon Haller, špecialista na komunikáciu amerického námorníctva, ako prvý získal titul Ironman dokončením trate v čase 11 hodín, 46 minút a 58 sekúnd. Druhý John Dunbar US Navy SEAL, viedol po prechode z bicykla na beh a mal šancu vyhrať, ale na maratónskej trati mu došla voda; jeho podporná posádka sa uchýlila k tomu, že mu dala pivo.

Rekordy
-------

| Podujatie | Rekord | Atlét | Podujatie | Miesto podujatia |
| --- | --- | --- | --- | --- |
| Ironman World Championship 2022 | 7:40:24 | Nórsko  Gustav Iden | Ironman World Championship Kona 2022 | Kona |
| Ironman | 7:21:12 | Nórsko  Kristian Blummenfelt | Ironman Cozumel 2021 | Cozumel, Mexiko |
| Plávanie (3,9km) | 41:26 | Nemecko  Christof Wandratsch | Ironman Austria 2006 | Klagenfurt, Rakúsko |
| Bicykel (180,2 km) | 3:55:22 | Nemecko  Jan Frodeno | Tri Battle Royale 2021 | Allgäu, Nemecko |
| Beh (42,2 km) | 2:30:32 | Nemecko  Patrick Lange | Ironman Israel 2022 | Tiberias, Izrael |

Ironman 70.3
------------

Ironman 70.3 v Budapešti
V roku 2005 WTC zaviedlo sériu pretekov Ironman 70,3. Táto kratšia trať, známa aj ako **Half Ironman**, pozostáva z 1,9 km plávania, 90 km jazdy na bicykli a 21,1 km behu. Rovnako ako séria Ironman pozostáva z množstva kvalifikačných pretekov na rôznych miestach po celom svete, ktoré sa končia pretekom majstrovstiev sveta.[chýba zdroj]

Slováci a Ironman
-----------------

Na Ironman Triathlone na Havaji v roku 2022 pretekalo rekordných 6 Slovákov:

* Slovensko  Karol Džalaj 09:02:22 - 8. v kategórii Muži 40-44
* Slovensko  Patrik Čurilla 09:55:41 59. v kategórií Muži 25-29
* Slovensko  Peter Kníž 10:33:26 - 216. v kategórií Muži 45-49
* Slovensko  Róbert Budaj 11:13:14 - 291. v kategórií Muži 30-34
* Slovensko  Marek Nemčík 13:19:11 - 513. v kategórií Muži 45-49
* Slovensko  Michal Holub - nedokončil
* Spojené kráľovstvo  Za Spojené kráľovstvo štartoval pôvodom Slovák Karol Lacko s časom 11:27:10.

Michal Holub je zatiaľ jediným Slovákom, ktorý dokázal vyhrať jeden z pretekov série Ironman. Na pretekoch v estónskom Tallinne v roku 2022 dobehol do cieľa s časom 8:40:00. Druhý, domáci Jaaka Kimmela do cieľa dobehol až o 7 minút neskôr.

Referencie
----------

1. ↑  HUDSON, Ryan. *The most difficult day in sports* [online]. SBNation.com, 2012-10-19, [cit. 2023-07-12]. Dostupné online. (po anglicky)
2. 1 2 3 4   *Ironman Cutoff Times: Ironman Time Limits In Detail* [online]. 2022-11-22, [cit. 2023-07-13]. Dostupné online. (po anglicky)
3. ↑   multisportmojo.com, [cit. 2023-07-13]. Dostupné online.
4. ↑   *Ironman Cut-off Times: Can it Really Take 17 Hours to Finish an Ironman?* [online]. [Cit. 2023-07-13]. Dostupné online.
5. ↑   *ROTH 2024 is sold out - DATEV Challenge Roth powered by hep - We are triathlon* [online]. www.challenge-roth.com, 2023-07-03, [cit. 2023-07-13]. Dostupné online. (po anglicky)
6. 1 2  Ironman. The IRONMAN Story.  (Ironman).
7. ↑  Ironman. The IRONMAN Story.  (Ironman).
8. ↑   *IRONMAN Cozumel | Anything Is Possible* [online]. Ironman, [cit. 2023-07-12]. Dostupné online. (po anglicky)
9. ↑   *Magazin/Open Water | Ironman Hawaii | Wackelt der 20 Jahre alte Schwimmrekord? | Redaktion | swim.de* [online]. web.archive.org, 2016-03-23, [cit. 2023-07-12]. Dostupné online. Archivované 2016-03-23 z originálu.
10. ↑   *Tri-Battle – Jan Frodeno vs. Lionel Sanders* [online]. web.archive.org, 2021-12-02, [cit. 2023-07-12]. Dostupné online. Archivované 2021-12-02 z originálu.
11. ↑   *IRONMAN Israel Middle East Championship | Anything Is Possible* [online]. Ironman, [cit. 2023-07-12]. Dostupné online. (po anglicky)
12. ↑   *Ironman Havaj 2022 - výsledky Slovákov* [online]. www.triathlon.sk, [cit. 2023-07-12]. Dostupné online.
13. ↑   *Michal Holub – učiteľ, ktorý ako prvý Slovák ovládol preteky série Ironman* [online]. MTBIKER, [cit. 2023-07-12]. Dostupné online.

Zdroj
-----

*Tento článok je čiastočný alebo úplný preklad článku Ironman Triathlon na anglickej Wikipédii.*